Mikil umferðarteppa myndaðist á Granda í Vesturbæ Reykjavíkur þegar Sjómannadagshátíðahöldum lauk í gær. Fólk sat í bílum sínum á aðra klukkustund.
Guðbrandur Sigurðsson aðstoðaryfirlögregluþjónn hjá umferðardeild Lögreglunnar á höfuðborgarsvæðinu segir að miklar umferðatafir hafi myndast þegar hátíðahöldum lauk þannig að fólk var jafnvel fast í umferðinni á aðra klukkustund. Guðbrandur segir að skipulagðar almenningssamgöngur í kringum viðburðinn hefðu getað létt álagið.
Það náttúrulega hjálpar alltaf til ef að margir nýta almenningssamgöngur þegar að svona viðburðir eiga sér stað. Af því það eru ekki næg bílastæði fyrir alla eða í nærumhverfi eða gatnakerfið ekki hannað til að bera svona stóra viðburði með tugum þúsunda á sama tíma.
Á sunnudögum gengur strætó aðeins á hálftíma fresti og Strætó beindi leið 14 frá því að stöðva á Granda, eins og venja er, vegna mikillar umferðar. Guðmundur Heiðar Helgason upplýsingafulltrúi Strætó segir mögulegt að endurhugsa þjónustuna á dögum sem þessum.
Algjörlega. En það þyrfti auðvitað að fara í gegnum ákveðið samráð við eigendur Strætó sem eru sveitarfélögin á höfuðborgarsvæðinu og við erum algjörlega opin fyrir því. En eins og ég segi, það kostar oft ákveðnar fjárhæðir að kalla út aukavagna og auka tíðnina á svona dögum. En ég held persónulega að það gæti verið mjög jákvætt fyrir svona hátíðarhöld, einmitt eins og þegar svona gerist eins og í gær, þar sem að eru svona miklar umferðarteppur.